জামায়াতে ইসলামী ও অন্যান্য ইসলামী সংগঠনগুলোর ‘ইসলামবিরোধী শিক্ষানীতি বাতিল’ করার দাবিকে প্রত্যাখ্যান করে শিক্ষামন্ত্রী নূরুল ইসলাম নাহিদ গত ৭ এপ্রিল বিবৃতি দিয়েছেন। এতে তিনি দাবি করেছেন যে, শিক্ষানীতি নিয়ে আর কোনো বিতর্কের সুযোগ নেই। কারণ তার মতে শিক্ষানীতি ২০১০ আলেম-ওলামা, শিক্ষাবিদ, গবেষক ও সংশ্লিষ্ট সবার সাথে আলোচনা করেই গৃহীত হয়েছে। কিন্তু মাননীয় মন্ত্রী বলেননি শিক্ষানীতি গ্রহণের সময় আলেম-ওলামাদের কোন্ পরামর্শটি তারা গ্রহণ করেছেন। এমনকি শিক্ষানীতিতেও এর কোনো সুস্পষ্ট বক্তব্য নেই। শিক্ষানীতির খসড়া প্রকাশের পর যখন সমালোচনার ঝড় বইছিল তখন তারা বাধ্য হয়ে দেশের সকল নাগরিকের মতামত চেয়েছিলেন। কিন্তু আসলে তারা তা করেছিলেন বাংলাদেশের ১৬ কোটি মানুষকে ভূগোল বোঝানোর জন্য। খসড়া শিক্ষানীতির ওপর আলেম-ওলামা যে পরামর্শ দিয়েছিলেন তার একটিও গ্রহণ করেনি শিক্ষা কমিশন। তবে ইসলামবিরোধী কিছু শব্দকে তারা সিস্টেমে ফেলে সন্দেহজনক শব্দে পরিণত করেছে। যাতে এটি আসলে ইসলামবিরোধী না ইসলামসম্মত তা বোঝার উপায় নেই। মাননীয় মন্ত্রী বলেছেন, শিক্ষাকে প্রযুক্তিনির্ভর করার লক্ষ্যে আধুনিকায়ন করেছেন। কিন্তু তিনি বলেননি ইসলামী শিক্ষার কোন্ নীতিটি আধুনিক শিক্ষা বা প্রযুক্তিনির্ভর শিক্ষাকে বাধাগ্রস্ত করে? আলেম-ওলামারা আধুনিক বা প্রযুক্তিনির্ভর শিক্ষার বিপক্ষে কখনোই অবস্থান নেননি। তাদের অবস্থান হচ্ছে আধুনিকায়নের নামে অশ্লীল শিক্ষার বিরুদ্ধে। তাদের দাবি হলো ধর্মীয় শিক্ষাকে অটুট রেখেই তা প্রযুক্তিনির্ভর ও আধুনিকায়ন করা হোক। কারণ ইসলাম হলো সর্বজন স্বীকৃত সবচেয়ে আধুনিক জীবনব্যবস্থা। সুতরাং সরকারের উচিত হবে দেশের বৃহৎ জনগোষ্ঠীর দাবিকে গুরুত্ব দিয়ে কাক্সিক্ষত সুনাগরিক তৈরির লক্ষ্যেই শিক্ষাব্যবস্থা পরিবর্তন করা